text: Lors commença à lermoiier
   Durbans, et li prist à priier
   Pour Dieu, que il tant atendist
   K'aler avoec lui s'en pouist ;
   Car li maistre le confortoient
   En ce que tost gari l'aroient,
   Et, si tost k'aidier se porra,
   Avoec lui partout s'en ira
   Là où il le vorra mener.
   Cléomadès dist k'arrester
   Ne se puet plus, ce est passé ;
   Mais il l'en savoit autel gré
   Que ce k'avoec lui s'en alast.
   Sa conpaignie moult amast ;
   Mais aler veut en son afaire.
   Car, selonc ce qu'il a à faire
   N'a pas povoir de ce atendre :
   Aillours le couvenra entendre.
  